Βελουτέ σούπα με σπαράγγια και γαλοτύρι
Μια ελαφριά, ανοιξιάτικη σούπα. Στο σερβίρισμα προσθέτουμε γαλοτύρι -το φρέσκο αλειφώδες τυρί, με την όξινη και ελαφρώς πικάντικη γεύση- ή άλλο κρεμώδες τυρί της αρεσκείας μας.
4 μάτσα (περίπου 2 κιλά) σπαράγγια, καθαρισμένα και κομμένα στη μέση (κρατάμε στην άκρη 18-20 τρυφερές κορυφές για το σερβίρισμα), 1 μεγάλη πατάτα, σε χοντρές φέτες, 1 σκελίδα σκόρδου, ολόκληρη, 3-4 φρέσκα κρεμμυδάκια, ψιλοκομμένα, 1.200 ml σπιτικός ζωμός λαχανικών, 5 κουτ. σούπας ξινόγαλο (αριάνι – σε όλα τα σούπερ μάρκετ), 80 ml ελαιόλαδο (+ 1 κουτ. σούπας για το σερβίρισμα), 3 κουτ. σούπας γαλοτύρι (παραδοσιακό, φρέσκο αλειφώδες τυρί ΠΟΠ, με όξινη και ελαφρώς πικάντικη γεύση, από πρόβειο γάλα – το αντικαθιστούμε με άλλο κρεμώδες τυρί της αρεσκείας μας, όπως τσαλαφούτι, κατίκι κ.ά.), φρεσκοτριμμένο πιπέρι, 1/2 κουτ. γλυκού αλάτι χοντρό
Για να φτιάξουμε τη βελουτέ σούπα με σπαράγγια και γαλοτύρι, ξεκινάμε και σοτάρουμε σε μια μεγάλη κατσαρόλα στο λάδι και σε μέτρια φωτιά τα φρέσκα κρεμμυδάκια, το σκόρδο και την πατάτα για 3-4 λεπτά, να μαραθούν. Ρίχνουμε τον ζωμό και βράζουμε για 18-20 λεπτά. Προσθέτουμε τα σπαράγγια και συνεχίζουμε το βράσιμο για άλλα 10 λεπτά με ανοιχτό το καπάκι.Αποσύρουμε και αφήνουμε λίγο τη σούπα να κρυώσει.Τη μεταφέρουμε (σε δόσεις) στον κάδο του πολυκόφτη μαζί με το ξινόγαλο και αλατοπίπερο και την πολτοποιούμε καλά. Αν θέλουμε, για πιο φίνο αποτέλεσμα, τη σουρώνουμε από ψιλό, συρμάτινο σουρωτήρι. Ξαναβάζουμε τη σούπα στην κατσαρόλα και τη ζεσταίνουμε σε χαμηλή φωτιά για άλλα 5-6 λεπτά με ανοιχτό το καπάκι. Αν η σούπα είναι πολύ πηχτή, προσθέτουμε λίγο ζεστό νερό. Αν είναι αραιή, τη βράζουμε μέχρι να αποκτήσει την επιθυμητή πυκνότητα.Παράλληλα, προθερμαίνουμε το γκριλ του φούρνου και καλύπτουμε ένα μικρό ρηχό ταψί με λαδόκολλα. Απλώνουμε στο ταψί τις τρυφερές κορυφές από τα σπαράγγια (που είχαμε κρατήσει στην άκρη), ραντίζουμε με τη 1 κουτ. σούπας λάδι και πασπαλίζουμε με το χοντρό αλάτι. Ψήνουμε ακριβώς κάτω από το γκριλ για 4-5 λεπτά, μέχρι να μαλακώσουν και να ροδίσουν.Σερβίρουμε τη σούπα και γαρνίρουμε με λίγο γαλοτύρι και μερικές ψητές κορυφές σπαραγγιών. Προσθέτουμε λίγο φρεσκοτριμμένο πιπέρι και σερβίρουμε αμέσως.
Λαχανικά,Σπαράγγια,Τυρί,Light,Χορτοφαγικά